El representant territorial de l'Esport a Lleida, Joan Segura, ha participat avui en una reunió telemàtica amb institucions, el Club Natació Lleida i la Federació Catalana de Natació per avançar en el projecte de cobriment de la piscina de 50 metres del Club Natació Lleida i poder crear, així, un nou centre de tecnificació de natació a la capital del Segrià.
La Secretaria General de l'Esport i de l'Activitat Física (SGEAF) ha elaborat un document de preguntes freqüents (FAQS) i una infografia amb l'objectiu d'aclarir a la ciutadania i el teixit esportiu català els dubtes sobre la posada en marxa del Pla sectorial d'instal·lacions i activitats esportives per a l'etapa de represa.
Els dos documents volen ser una eina pràctica que reculli les mesures que han de regir el desenvolupament de l'esport i l'activitat física en aquelles zones del territori que es troben en aquesta etapa i no tenen limitacions específiques.
El director del Consell Català de l'Esport, Antoni Reig, ha participat avui en la presentació per videoconferència de la segona temporada del programa de TV3 'Aire lliure', l'espai que convida els espectadors a fer esport i enamorar-se del territori.
El programa, que renova el suport de la Secretaria General de l'Esport i de l'Activitat Física (SGEAF), compta enguany amb Judit Mascó com a presentadora i vol fomentar, de manera especial, la pràctica d'activitat física entre el col·lectiu de persones amb diversitat funcional.
El secretari general de l'Esport i de l'Activitat Física, Gerard Figueras, ha assistit avui, al costat del conseller de Territori i Sostenibilitat, Damià Calvet, a la inauguració oficial del nou edifici social del Club Nàutic Vilanova (CNV), una obra que culmina una renovació històrica de les instal·lacions de l'entitat i que suposa un edifici de referència a la façana marítima de Vilanova i la Geltrú.
La Secretaria General de l'Esport i de l'Activitat Física (SGEAF) ha finalitzat avui les trobades territorials que ha anat celebrant arreu de Catalunya per explicar el contingut del Pla sectorial d'instal·lacions i activitats esportives per a l'etapa de represa.
A través d'una sessió telemàtica, el Govern ha detallat a una vuitantena de clubs, Ajuntaments i altres entitats de les comarques de Girona els criteris bàsics que marcaran el desenvolupament de l'esport i l'activitat física a Catalunya durant els propers mesos.
La tribuna de l'Estadi Municipal de Badalona ha acollit avui la presentació de la fase d'ascens a la Segona Divisió B de futbol.
Els quatre primers classificats del Grup 5 de Tercera Divisió (CE L'Hospitalet, Terrassa FC, CE Europa i UE Sant Andreu) competiran el 18 i 19 de juliol en aquest mateix escenari per obtenir un bitllet per a la gran final, que també es jugarà a Badalona el 25 de juliol.
Ha participat en l'acte el secretari general de l'Esport i de l'Activitat Física, Gerard Figueras.
El director del Consell Català de l'Esport, Antoni Reig, ha assistit avui a la presentació oficial de la 47a edició del Trofeu de Vela Conde de Godó, que s'ha fet a les instal·lacions del Reial Club Nàutic de Barcelona (RCNB).
La històrica entitat serà la seu del 17 al 19 de juliol de la primera regata internacional d'alt nivell que s'organitza a l'Estat després del confinament, amb la presència de 50 equips procedents de 8 països.
Continuant amb la sèrie de trobades telemàtiques amb els agents esportius de tot el territori català, la Secretaria General de l'Esport i de l'Activitat Física (SGEAF) ha reunit avui uns 120 representants d'entitats, administracions, professionals i empreses de les comarques de Barcelona i la Catalunya Central per exposar-los el contingut del Pla sectorial d'instal·lacions i activitats esportives per a l'etapa de represa.
Un document que estableix les mesures per desenvolupar l'esport i l'activitat física a Catalunya i garantir, alhora, la prevenció del risc de transmissió de la Covid-19.
El representant territorial de l'Esport a Barcelona, Pere Vilà, ha participat avui a Barcelona en la presentació del torneig inaugural de la Lliga MAPFRE de tenis masculí, organitzat per la Real Federación Española de Tenis (RFET), que tindrà lloc al Centre Municipal de Tennis Vall Hebron, de la capital catalana, del 10 al 12 de juliol amb la presència de vuit dels millors tenistes estatals.
El Centre de Medicina de l'Esport del Consell Català de l'Esport (CCE), encarregat del control i seguiment mèdic dels esportistes del programa d'Alt Rendiment Català a les comarques gironines, s'ha traslladat a Banyoles.
L'emplaçament escollit és l'edifici de la residència d'esportistes que gestiona la Federació Catalana de Rem, ubicat al Passeig Lluís Maria Vidal.